b'\n_START_ARTICLE_\nSanta Ana (Kalifornia)\n_START_SECTION_\nMaantiede\n_START_PARAGRAPH_\nSanta Ana sijaitsee Santa Anan laaksossa Kalifornian osavaltion lounaisosassa Orangen piirikunnassa. Kaupunki on osa suurempaa rakennettua aluetta, johon kuuluvat my\xc3\xb6s esimerkiksi Anaheim, Buena Park ja Fullerton. L\xc3\xa4hell\xc3\xa4 ovat my\xc3\xb6s Los Angelesin ja San Diegon metropolialueet. Matkaa Los Angelesiin on noin 50 kilometri\xc3\xa4 ja San Diegoon 145 kilometri\xc3\xa4. Matkaa Tyynen valtameren rannikolle on noin 20 kilometri\xc3\xa4. Ymp\xc3\xa4r\xc3\xb6iv\xc3\xa4 alue on puolestaan tuottoisaa maatalousaluetta ja l\xc3\xa4hell\xc3\xa4 kohoavat Santa Ana -vuoret._NEWLINE_S\xc3\xa4\xc3\xa4 alueella on l\xc3\xa4mmin ja aurinkoinen. Kesien lopulla tuulet tuovat mukanaan kuivaa ilmaa aavikoilta, mik\xc3\xa4 aiheuttaa toisinaan maasto- ja mets\xc3\xa4paloja. Alueella on my\xc3\xb6s useita siirroksia, jotka aiheuttavat maanj\xc3\xa4ristyksi\xc3\xa4.\n_START_SECTION_\nHistoria\n_START_PARAGRAPH_\nEnsimm\xc3\xa4inen eurooppalaistaustainen tutkimusmatkailija Santa Anan alueella oli vuonna 1769 paikalla k\xc3\xa4ynyt espanjalainen Gaspar de Portol\xc3\xa1. Nimens\xc3\xa4 Santa Ana alue sai Pyh\xc3\xa4n Annan mukaan. Tutkimusretkikunnan mukana ollut fransiskaaniveli Junipero Serra perusti my\xc3\xb6hemmin alueelle l\xc3\xa4hetysasemia, joista osa on s\xc3\xa4ilynyt nykyp\xc3\xa4iviin saakka. Retkikunnan mukana olivat my\xc3\xb6s Antonio Yorba ja Juan Peralta, jotka saivat Espanjalta maita alueelta. Tila tuli tunnetuksi nimell\xc3\xa4 Rancho Santiago de Santa Ana. Sen alueella harjoitettiin maataloutta ja kasvatettiin karjaa._NEWLINE_Kalifornian kultarynt\xc3\xa4ys vuonna 1849 toi alueelle suuria m\xc3\xa4\xc3\xa4ri\xc3\xa4 uusia siirtolaisia. Monet alueen tiloista pilkottiin ja myytiin uusille asukkaille. Santa Anassa maata osti vuonna 1869 William H. Spurgeon, joka laati my\xc3\xb6s kaupunkisuunnitelman. Kaupunki alkoi kasvaa nopeasti ja siit\xc3\xa4 kehkeytyi laakson taloudellinen keskus. Rautatie saapui vuonna 1877 ja hallinnollisesti Santa Anasta tehtiin kaupunki vuonna 1886. Vuonna 1889 osasta Los Angelesin piirikuntaa irrotettiin Orangen piirikunta ja Santa Anasta tehtiin uuden piirikunnan hallinnollinen keskus. Vuonna 1900 kaupungin asukasluku oli noin 49\xc2\xa0000 ja se kasvoi edelleen huomattavasti toisen maailmansodan aikana. Vuonna 1950 sen asukasluku oli jo 210\xc2\xa0000. Kasvuun vaikuttivat l\xc3\xa4heiset sotilastukikohdat, sek\xc3\xa4 moottoriteiden rakentaminen. Kasvu toi mukanaan my\xc3\xb6s omia ongelmiaan, kuten rikollisuuden lis\xc3\xa4\xc3\xa4ntyminen ja keskustan rappioituminen. Molempien ongelmien ratkaisemiseksi aloitettiin useita eri hankkeita 1980- ja 1990-luvuilla.\n_START_SECTION_\nTalous\n_START_PARAGRAPH_\nHallinto on merkitt\xc3\xa4v\xc3\xa4 ty\xc3\xb6nantaja Santa Anassa. Piirikunnan keskuksena kaupungissa sijaitsee eri piirikunnan, osavaltion ja liittovaltion virastoja. Kaupunki on my\xc3\xb6s finanssialan keskus. Kaupungissa toimivia yrityksi\xc3\xa4 ovat esimerkiksi Crevier BMW, First American Title Corporation, Behr ja Orange County Register. Santa Anan l\xc3\xa4hist\xc3\xb6ll\xc3\xa4 sijaitsee useita matkailukohteita, kuten Disneyland, Knott\xe2\x80\x99s Berry Farm ja Etel\xc3\xa4-Kalifornian hiekkarannat._NEWLINE_Kotitalouksien keskim\xc3\xa4\xc3\xa4r\xc3\xa4iset vuosittaiset ansiot Santa Anassa aikav\xc3\xa4lill\xc3\xa4 2012\xe2\x80\x932016 olivat 54\xc2\xa0062 Yhdysvaltain dollaria ja henkil\xc3\xb6\xc3\xa4 kohden 17\xc2\xa0040 dollaria. 21,2\xc2\xa0% v\xc3\xa4est\xc3\xb6st\xc3\xa4 eli k\xc3\xb6yhyysrajan alapuolella.\n_START_SECTION_\nV\xc3\xa4est\xc3\xb6\n_START_PARAGRAPH_\nSanta Anan asukasluku oli vuoden 2010 v\xc3\xa4est\xc3\xb6nlaskennan mukaan 324\xc2\xa0528 ja vuoden 2017 arvion mukaan 334\xc2\xa0136. Suuremman metropolialueen asukasluku oli vuonna 2010 3\xc2\xa0010\xc2\xa0232. Kaupungin asukkaista 47,9\xc2\xa0% oli taustaltaan valkoisia, 1\xc2\xa0% afroamerikkalaisia, 0,2\xc2\xa0% intiaaneja, 77,9\xc2\xa0% latinoja mist\xc3\xa4 tahansa rodusta ja 11\xc2\xa0% aasialaisia. 82,1\xc2\xa0% kaupungin asukkaista puhui kotonaan jotakin muuta kielt\xc3\xa4 kuin englantia ja 46,1\xc2\xa0% kaupungin asukkaista oli syntynyt ulkomailla.'